लेकिन कई बार ऐसा भी मुक़ाम आता रहा, जब तुम्हें कोई नहीं समझ सका और इस बार तो तुमने हद ही कर दी… हर वर्ष की तरह हमारे कॉलेज में वार्षिक समारोह का आज समापन दिवस था, साथ ही इस कॉलेज में हमारा अंतिम वर्ष भी था. स्टेज के सामने हॉल में दर्शकदीर्घा की पहली पंक्ति में वीआईपी अतिथियों के साथ तुम्हारे परिवार के लोग बैठे हुए थे. इसी पंक्ति के आख़िरी कोने में एक खंभे का सहारा लिए मैं भी वहां खड़ा था. आज कार्यक्रम के अंत में तुम्हें एक क्लासिकल गीत प्रस्तुत करना था और हाथ में माइक लिए जब तुम स्टेज पर आई, तो वहां मुझे इस तरह अकेला खड़ा देखकर न जाने अचानक तुम्हें क्या सूझा, जो अपना एक हाथ उठाकर मेरी ओर इशारा करते हुए बड़ी बेबाक़ी के साथ तुम गा उठी थी…